[{"text_idx": "#000000", "text": "Agor safle newydd Ysgol Gymraeg Llundain"}, {"text_idx": "#000002", "text": "Bydd disgyblion, rhieni a staff Ysgol Gymraeg Llundain yn dathlu ddydd Mercher wrth iddyn nhw gynnal agoriad swyddogol yr ysgol ar ei safle newydd."}, {"text_idx": "#000003", "text": "Roedd yn rhaid i'r ysgol, sydd a\u0302 30 o ddisgyblion, adael ei safle blaenorol yn Wembley, gogledd Llundain, erbyn diwedd tymor yr haf dan gynlluniau i ehangu Ysgol Gynradd Stonebridge gerllaw."}, {"text_idx": "#000004", "text": "Sefydlwyd Ysgol Gymraeg yn Llundain yn 1958 i gynnig addysg gynradd ddwyieithog i blant sydd a\u0302'u rhieni yn byw yn Llundain."}, {"text_idx": "#000005", "text": "Mae gan y safle newydd yng Nghanolfan Gymunedol Hanwell hanes lliwgar. Roedd ar un adeg yn wyrcws, yna yn ysgol (a fynychwyd gan y diddanwr Charlie Chaplin) ac yna yn adeilad aml bwrpas, sydd wedi ei ddefnyddio ar gyfer ffilmio fideos cerddoriaeth i fandiau fel The Who a Led Zepplin, ac ar gyfer ffilmiau a rhaglenni fel Billy Elliot, Only Fools and Horses a Midsomer Murders."}, {"text_idx": "#000008", "text": "\"Da ni wedi bod ar agor fel ysgol ers 1958 ond ym mis Medi fe symudon ni i adeilad newydd yn adeilad cymunedol Hanwell. Mae'r adeilad yn anferth felly ni'n rhan o'r adeilad mae'r ysgol wedi ei lleoli ynddo. Mae lot o bethau gwahanol yn digwydd yn yr ysgol. Mae na wersi crochenwaith i lawr llawr, neuadd judo lan lofft, neuadd badminton yma, mae meithrinfa i blant cyn oedran ysgol hefyd. Felly mae'n eithaf adeilad."}, {"text_idx": "#000009", "text": "\"Roedden ni'n arfer bod ar safle ysgol Stonebridge ond roedden nhw'n mynd yn dair ffrwd felly gaethon ni wybod mis Medi diwethaf fod gyda ni 10 mis i ail-leoli'r ysgol. Mae'r symud wedi bod werth ei wneud. Roedd yn sioc ac yn banic ar y pryd - pob un yn rhedeg hyd a lled Llundain yn trio ffeindio cartref newydd i ni ond roedd y symud o fudd i'r ysgol.\""}, {"text_idx": "#000011", "text": "Wrth siarad am y datblygiad, dywedodd Sioned Wiliam, sy'n llywodraethwr ar yr ysgol, wrth raglen Y Post Cyntaf fod newid safle yn golygu bod yr ysgol yn cael safle mwy sefydlog ar o\u0302l blynyddoedd hapus iawn yn Harlsden:"}, {"text_idx": "#000012", "text": "\"Mae Hanwell wedi estyn croeso rhyfeddol i ni ac mae'r adeilad yn hyfryd. Hen wyrcws yw e ond mae'r adeiladau yna mor sylweddol maen nhw'n arbennig o brydferth erbyn hyn."}, {"text_idx": "#000013", "text": "\"Ni wedi meddwl a phendroni - roedd 'na son am symud i'r ganolfan yn Grays Inn Road ond y gwir yw mae'n anodd bod yn unrhyw le sy'n siwtio pawb, ag achos bod cymaint o Gymry sy'n byw yn Ealing ac yn mynd i'r capel yno roedd hwn yn teimlo fel cartref fyddai'n caniatau'r ysgol i ehangu eto.\""}]